Dokter weer in hof ná beweerde verkragtingArgieffoto Die mediese dokter van Limpopo wat daarvan verdink word dat hy ŉ tienermeisie in die Lebowakgomo-hospitaal verkrag het, sal na verwagting Vrydag weer in die Thabamoopo-landdroshof verskyn. Die dokter, wie se naam nie genoem mag word alvorens hy gepleit het nie, is in Mei in hegtenis geneem nadat die meisie gekla het dat hy haar verkrag het toe sy hom vir ŉ konsultasie by die hospitaal besoek het. Die dokter is tans uit op borgtog van R1 000. Tydens sy vorige hofverskyning het die polisie aan die hof gesê die slagoffer het gesloer om die klag aan te meld en dat dit die staat se saak verswak het. Ao. Bhakubu Ntsoane, die ondersoekbeampte, het gesê die meisie het 72 uur geneem om die saak aan te meld en dat dit te lank is. Die dokter het deur sy regsverteenwoordiger aangedui dat hy onskuldig gaan pleit. Hy voer aan hy weet niks van die sogenaamde verkragting nie.